Uverejnenie žiadosti o zápis názvu do registra podľa článku 50 ods. 2 písm. a) nariadenia Európskeho parlamentu a Rady (EÚ) č. 1151/2012 o systémoch kvality pre poľnohospodárske výrobky a potraviny (2021/C 455/05)

Týmto uverejnením sa poskytuje právo vzniesť námietku proti žiadosti podľa článku 51 nariadenia Európskeho parlamentu a Rady (EÚ) č. 1151/2012 (1) do troch mesiacov od dátumu tohto uverejnenia.

JEDNOTNÝ DOKUMENT

„ZAGORSKI ŠTRUKLI“/„ZAGORSKI ŠTRUKLJI“

EÚ č.: PGI-HR-02623 – 23. júla 2020

CHOP ( ) CHZO (X)

1. Názov [CHOP alebo CHZO]

„Zagorski štrukli“/„Zagorski štruklji“

2. Členský štát alebo tretia krajina

Chorvátska republika

3. Opis poľnohospodárskeho výrobku alebo potraviny

3.1. Druh výrobku

2.3. Chlieb, zákusky, koláče, cukrovinky, čajové pečivo a iné pekárske výrobky

3.2. Opis výrobku, na ktorý sa vzťahuje názov uvedený v bode 1

„Zagorski štrukli“/„Zagorski štruklji“ sú pekárske výrobky z týchto ingrediencií: pšeničná hladká múka typu 550, syr z čerstvého kravského mlieka, kyslá smotana, vajcia, olej, voda a soľ. Namiesto oleja sa môže použiť maslo alebo bravčová masť. Z múky, oleja, soli a vody sa vymieša hladké cesto, ktoré sa vyvaľká a potom ponaťahuje rukami, až kým nie je celkom tenké. Naplní sa syrom z čerstvého kravského mlieka so smotanou, vajíčkami a soľou. Naplnené cesto sa zroluje a nakrája na malé obdĺžniky. Ich konce by sa mali dobre uzatvoriť, aby plnka nevytekala. Pečivo „Zagorski štrukli“/„Zagorski štruklji“ v surovom stave musí mať tvar vankúšikov presne určených rozmerov. Na trh sa tento výrobok uvádza v čerstvom alebo mrazenom stave.

Kritériá kvality čerstvých a mrazených výrobkov „Zagorski štrukli“/„Zagorski štruklji“:

Tvar Vankúšikový Rozmery Dĺžka: 8 až 11 cm Výška: 2 až 5 cm Šírka: 4 až 6 cm Hmotnosť: Od 70 g do 130 g Konzistencia čerstvých výrobkov Konzistencia mrazených výrobkov Mäkké na dotyk Tvrdé Farba Žltobiela (charakteristická farba cesta z pšeničnej múky)

Kritériá kvality čerstvých a mrazených výrobkov „Zagorski štrukli“/„Zagorski štruklji“ určených na varenie v polievke:

Tvar Vankúšikový Rozmery Dĺžka: 5 až 7 cm Výška: 1,5 až 3 cm Šírka: 3 až 6 cm Hmotnosť: Od 50 g do 100 g Konzistencia čerstvých výrobkov Konzistencia mrazených výrobkov Mäkké na dotyk Tvrdé Farba Žltobiela (charakteristická farba cesta z pšeničného testa)

Čerstvé alebo mrazené „Zagorski štrukli“/„Zagorski štruklji“ sa môžu uvariť, upiecť alebo zapiecť alebo pridať do polievky. Podávajú sa ako predjedlo, dezert alebo ako malé samostatné jedlo.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

Suroviny na výrobu „Zagorski štrukli“/„Zagorski štruklji“: pšeničná hladká múka typu 550, vajcia, syr z čerstvého kravského mlieka, kyslá smotana, olej (rastlinný alebo slnečnicový) alebo maslo či bravčová masť, soľ a voda. Syr z čerstvého kravského mlieka a smotana musia pochádzať zo zemepisnej oblasti opísanej v bode 4.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Postup výroby pečiva „Zagorski štrukli“/„Zagorski štruklji“ počnúc prípravou cesta cez plnenie až po tvarovanie výrobku sa musí celý uskutočniť v rámci zemepisnej oblasti opísanej v bode 4. Pri výrobe mrazeného pečiva „Zagorski štrukli“/„Zagorski štruklji“ sa musí aj mrazenie uskutočniť v zemepisnej oblasti opísanej v bode 4.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

V záujme zachovania kvality výrobku sa musí jeho balenie uskutočniť vo vymedzenej zemepisnej oblasti.

Po výrobe sa „Zagorski štrukli“/„Zagorski štruklji“ zabalia do vhodného balenia a uchovávajú sa v prostredí s nízkou teplotou, aby sa zabránilo zníženiu kvality výrobku v dôsledku pôsobenia vonkajších faktorov (manipulácia počas prepravy, teplota, vzduch, mikroorganizmy).

V prípade mrazeného pečiva „Zagorski štrukli“/„Zagorski štruklji“ sa hotové výrobky po vhodnom zabalení zmrazia priamo vo výrobnom závode, aby sa zabránilo nadmernej manipulácii s výrobkom a znížilo riziko narušení v chladovom reťazci a nebezpečenstvo mikrobiologickej kontaminácie.

3.6. Špecifické pravidlá označovania výrobku, na ktorý sa vzťahuje registrovaný názov

–

4. Stručné vymedzenie zemepisnej oblasti

Zemepisná oblasť, v ktorej sa „Zagorski štrukli“/„Zagorski štruklji“ vyrábajú, zahŕňa územie regiónu Hrvatsko Zagorje, teda celé územie Krapinsko-zagorskej župy, celé územie Varaždínskej župy a okraje Záhrebskej župy hraničiace s Krapinsko-zagorskou župou a Varaždínskou župou, konkrétne obce: Brdovec, Marija Gorica, Pušća, Dubravica, Luka, Jakovlje, Bistra a Bedenica.

5. Súvislosť so zemepisnou oblasťou

Príčinná súvislosť medzi pečivom „Zagorski štrukli“/„Zagorski štruklji“ a vymedzenou zemepisnou oblasťou je založená na povesti, ktorej sa tento výrobok teší a ktorá je spojená s regiónom Hrvatsko Zagorje. Súvislosť sa okrem toho zakladá aj na osobitnej a tradičnej metóde prípravy a výroby pečiva „Zagorski štrukli“/„Zagorski štruklji“ a tradičnej receptúry, charakteristickej pre túto zemepisnú oblasť, ktorá sa v nej do dnešného dňa zachovala.

„Zagorski štrukli“/„Zagorski štruklji“ sa vyrábajú pomocou špeciálnej metódy z tradičných prísad podľa starého, osvedčeného a vyskúšaného receptu. Špeciálnym prvkom výroby je spôsob, akým sa pripravuje cesto, ktoré sa naťahuje rukami a potom naplní prísadami, a tvar hotového pečiva „Zagorski štrukli“/„Zagorski štruklji“. Natiahnutie cesta rukami vyžaduje osobitnú zručnosť a skúsenosti, pretože je dôležité, aby sa cesto natiahlo čo najtenšie a najrovnomernejšie, ale aby sa pri tom neroztrhlo. Musí byť veľmi tenké, dokonca až priehľadné. Takéto ťahané cestá sú pre chorvátsku kuchyňu typické, zvlášť v regióne Hrvatsko Zagorje, kde sa táto zručnosť odovzdáva z generácie na generáciu.

Región Hrvatsko Zagorje je atraktívnou pevninskou turistickou destináciou, a to nielen vďaka historickým a kultúrnym pamiatkam. Lákadlom pre mnohých návštevníkov je aj regionálna gastronómia založená na tradičných miestnych výrobkoch. „Zagorski puran“ (zagorský moriak), ktorý sa podáva spolu so sušenými pšeničnými plackami „Zagorski mlinci“, a „Zagorski štrukli“/„Zagorski štruklji“ sú najdôležitejšie tradičné poľnohospodárske produkty a potraviny regiónu Hrvatsko Zagorje. Sú známe v celom Chorvátsku aj mimo neho a sú synonymami zagorskej kuchyne. Dôkazom toho je, že sa pekársky výrobok „Zagorski štrukli“/„Zagorski štruklji“ spomína vo všetkých turistických brožúrach o regióne Hrvatsko Zagorje. Možno ich nájsť takmer na všetkých jedálnych lístkoch reštaurácií a turistických zariadení. [„Okusi Zagorja“ (Chute regiónu Zagorje) – Turistické združenie Krapinsko-zagorskej župy, Záhreb, 2017].

V článku „Jedlo v kontexte nehmotného kultúrneho dedičstva“ (M. Belaj et al, Inštitút etnologických a folkloristických štúdií v Záhrebe) sa opisujú jedlá, ktoré sa konzumujú počas dňa v regiónoch Međimurje, Podravina a Hrvatsko Zagorje, a osobitne sa v ňom uvádza „[...] niektoré z typických jedál regiónu Hrvatsko Zagorje: polievka so závinovými knedličkami, štrukle (záviny), bučnica (závin plnený syrom a strúhanou tekvicou), moriak s plackami mlinci (tenké sušené pšeničné placky) a orehnjača (sladký orechový závin).“

Súvislosť výrobku „Zagorski štrukli“/„Zagorski štruklji“ s regiónom Hrvatsko Zagorje sa potvrdzuje skutočnosťou, že sa toto pečivo spomína v publikácii „Hrvatsko Zagorje Encyclopaedia“, ktorú vydal v roku 2017 Lexikografický ústav Miroslava Krležu.

Kulinárske podujatie „Chef – Zagorski chef“ je kuchárska súťaž, v ktorej účastníci vytvárajú z tradičných prísad regiónu Hrvatsko Zagorje kreatívne a inovatívne jedlá. Toto podujatie sa koná už niekoľko po sebe nasledujúcich rokov a podľa obyvateľov Krapinsko-zagorskej župy spája to najlepšie z gastronómie regiónu Hrvatsko Zagorje. Okrem iných produktov si tu môžu návštevníci aj ostatní vychutnať „Zagorski štrukli“/„Zagorski štruklji“.

Špeciálne podujatie „Štruklijada“ alebo „Festival závinov“ je venované práve pečivu „Zagorski štrukli“/„Zagorski štruklji“ a koná sa každý rok v inom meste regiónu Hrvatsko Zagorje. Jeho „[...] základným cieľom je propagovať a chrániť Zagorski štrukli, ktoré sú typickým prvkom nezameniteľného charakteru regiónu Zagorje.“ Okrem toho je cieľom festivalu ochrana dlhodobej reputácie tohto pôvodného pokrmu a jedinečnosti receptúry. Podujatie je súčasne výstava aj súťaž – najlepší pekári z oblasti Zagorje tu súťažia o titul „Najlepšie štrukli v regióne Zagorje“. (INFO 2017. Krapina-Zagorje County, Tourist Board for Krapina-Zagorje County, Zagreb, 2016). (Krapinske Toplice Štruklijada, 2016) („Try it and enjoy it“ – Tourist Board for Krapina-Zagorje County, 2015 a „The Traditional Food of Zagorje: Heaven on a Plate“).

Popri tradičnej „štruklijade“ organizuje Krapinsko-zagorská župa a jej turistické združenie už 11 rokov po sebe podujatie „Babičini kolači“ (Babičkine koláče). Ženy v ňom súťažia v pečení múčnikov podľa tradičných receptov. Výroba pečiva „Zagorski štrukli“/„Zagorski štruklji“ hrá každý rok na tomto podujatí kľúčovú rolu. Všetky recepty a metódy prípravy možno nájsť v brožúrach k podujatiu „Babičkine koláče“ („Babičini kolači“ – Krapina-Zagorje County, Krapina 2016).

Reputácia pečiva „Zagorski štrukli“/„Zagorski štruklji“ sa potvrdila v roku 2012, keď ich Krapinsko-zagorská župa zapísala do Zoznamu pôvodných poľnohospodárskych a lesných potravín a tradičných pokrmov regiónu Hrvatsko Zagorje. Navyše chorvátske ministerstvo kultúry zahrnulo „prípravu tradičného domáceho pečiva ‚Zagorski štrukli‘“ do zoznamu chráneného nehmotného kultúrneho dedičstva.

„Zagorski štrukli“/„Zagorski štruklji“ sa na trhu nachádzajú pod týmto názvom a figurujú na jedálnych lístkoch takmer všetkých reštaurácií regiónu Hrvatsko Zagorje a širšieho okolia (leták reštaurácie „Kod starog“ v Kumrovci; leták reštaurácie „Vuglec Breg“ v Krapine). Každoročná „Štruklijada“, ktorá sa koná vždy v inom meste regiónu Hrvatsko Zagorje a na ktorej sa zúčastňuje mnoho cateringových spoločností, je svedectvom dlhodobej tradície používania názvu „Zagorski štrukli“/„Zagorski štruklji“ (leták pozývajúci na podujatie „Štruklijada“). Leták „Heaven on a table“, ktorý propaguje jednotlivé reštaurácie a hotely v regióne Hrvatsko Zagorje spolu so základnými informáciami o ich zariadeniach, poskytuje krátky opis tradičných jedál, ktoré tieto zariadenia ponúkajú, a zvlášť uvádza, že „[...] nemožno vynechať pravé domáce zagorski štrukli so syrom z čerstvého kravského mlieka [...]“.

V mnohých kuchárskych knihách a na viacerých webových stránkach možno nájsť recepty na prípravu pečiva „Zagorski štrukli“ alebo „Zagorski štruklji“, čo dokazuje, aké sú tieto názvy nezameniteľné, známe a používané.

Povesť výrobku „Zagorski štrukli“/„Zagorski štruklji“ a jeho súvislosť s regiónom Hrvatsko Zagorje najlepšie ilustrujú výsledky hlasovania v Chorvátsku z roku 2018, ktorého sa zúčastnilo 1 000 respondentov. Vyplynulo z neho, že 90 % obyvateľov Chorvátska si tento výrobok spája s regiónom Hrvatsko Zagorje a 91 % sa domnieva, že „Zagorski štrukli“/„Zagorski štruklji“ z tohto regiónu pochádzajú. Navyše až 95 % respondentov zastáva názor, že výrobok „Zagorski štrukli“/„Zagorski štruklji“ by sa nemal opomenúť v žiadnom propagačnom materiáli, kulinárskej publikácii či monografii o regióne Hrvatsko Zagorje. Väčšina respondentov (91 %) sa domnieva, že „Zagorski štrukli“/„Zagorski štruklji“ sa v Chorvátsku tešia veľmi dobrej povesti.

Odkaz na uverejnenie špecifikácie výrobku

(článok 6 ods. 1 druhý pododsek tohto nariadenia)

https://poljoprivreda.gov.hr/UserDocsImages/dokumenti/hrana/proizvodi_u_postupku_zastite-zoi-zozp-zts/Specifikacija%20proizvoda%20Zagorski%20strukli.pdf

(1) Ú. v. EÚ L 343, 14.12.2012, s. 1.